  Анжелика Тихонова корреспондент Туэ 20-тӥ коньывуонэ Можга ёросысь Пичи Сюга гуртын «Марӟан гуръёс» элькун вожвылъяськон ортчоз. Отчы Удмуртиысь нимысьтыз дышетскытэк крезьгур гожъясьёсты пыриськыны ӧтё. Со сярысь Калык творчествоя элькун юртлэн «ВКонтакте» мерлыко вотэсысь огиназ ивортэмын. «Марӟан гуръёс» вожвылъяськонэ пыриськыны ёросъёсысь лулчеберетъя ёзэтъёсын ӵектэм 18 аресысен муртъёсты ӧтё, кудъёсыз элькунамы улӥсь калыкъёслэн кылъёсынызы произведениос кылдыто, ас шаерзэс, калыксэс, инкуазез данъясь кырӟанъёс гожъяло. Вожвылъяськон кык ӧръя радъяськоз: инструментъёсын быдэстоно крезьгур но кырӟан Ужрад крезьгурчиослэсь аспӧртэм произведениос кылдытыны мылкыдзэс ӝутон, коллективъёслэсь крезьгуро шыкысъёссэс выль ужъёсын тырмытон, йӧскалык крезьгурчиослэсь кырӟанъёссэс вӧлмытон понна радъяське. Конкурслэн куронъёсыныз пыр-поч тодматскыны  луэ. «Марӟан гуръёс» элькун вожвылъяськон Удмуртиын ӧнерлыко крезьгурлы огезлы кутскон сётӥсьлы, крезьгурчилы, артистлы, дышетӥсьлы Геннадий Корепанов-Камскийлы вордӥськем дырысеныз 90 ар тырмонлы сӥземын. Ужрадэз Удмуртиысь лулчеберетъя министерство юрттэм улсын элькунысьтымы Калык творчествоя элькун юрт ортчытэ.  Тодэ вайытом, 8-тӥ пӧсьтолэзе Дэбес черкогуртын удмурт крезьгурчилы Геннадий Корепанов-Камскийлы сӥзем пу скульптураез усьтӥзы. Нош ёросысь Тыловай черкогуртысь лулчеберетъя юрт «Эн вунэтэ кырӟанъёсме» флешмоб ялӥз. Тегъёс: Можга Удмуртия вожвылъяськон удмуртъёс крезьгурчиос ГеннадийКорепанов-Камский  